
[bookmark: TextBodyBegin]Európsky parlament,
–	so zreteľom na článok 227 Zmluvy o fungovaní Európskej únie,
–	so zreteľom na Chartu základných práv Európskej únie, a najmä na jej článok 41 o práve na dobrú správu vecí verejných,
–	so zreteľom na petíciu č. 0525/2025, ktorú predložil občan EÚ, o údajných organizačných problémoch uchádzačov, ktorí sa zúčastňujú na výberových konaniach Európskeho úradu pre výber pracovníkov (ďalej len „EPSO“),
–	so zreteľom na článok 233 ods. 2 rokovacieho poriadku,
A.	keďže úrad EPSO je zodpovedný za výber zamestnancov všetkých inštitúcií, orgánov, úradov a agentúr Únie a musí dodržiavať najvyššie normy profesionality, nestrannosti a transparentnosti;
B.	keďže demokratická legitimita a efektívnosť inštitúcií EÚ je založená na službách vysoko kompetentnej, nezávislej a viacjazyčnej verejnej správy EÚ, ktorá je čo najobjektívnejšie prístupná všetkým občanom EÚ;
C.	keďže v petícii č. 0525/2025 sa vyjadruje vážne znepokojenie nad opakovanými organizačnými a technickými zlyhaniami vo výberových konaniach EPSO za posledné dva roky vrátane zrušenia testov a výberových konaní, častého opakovania testov, príliš dlhých lehôt a nevyhovujúcej komunikácie s uchádzačmi;
D.	keďže zástupcovia výborov zamestnancov a odborových zväzov takisto opakovane vyjadrili svoje obavy v súvislosti so zlým fungovaním úradu EPSO;
E.	keďže transparentné a spravodlivé zamestnávanie je nevyhnutné na zabezpečenie rovnakého prístupu pre všetkých občanov EÚ a na zachovanie dôvery verejnosti v inštitúcie EÚ;
F.	keďže predkladateľ petície a ďalší dotknutí uchádzači uvádzajú značné psychické ťažkosti a stratu dôvery v spravodlivosť a spoľahlivosť náborového procesu do inštitúcií EÚ;
G.	keďže uchádzači investujú značný čas a finančné zdroje do prípravy na skúšky EPSO;
H.	keďže európska ombudsmanka v niekoľkých samostatných vyšetrovaniach[footnoteRef:1] dospela k záveru, že úrad EPSO sa dopustil nesprávneho úradného postupu pri vybavovaní sťažností uchádzačov, najmä v súvislosti s postupmi testovania na diaľku, nedostatkami platforiem a nekonzistentnou komunikáciou o technických otázkach, a to aj v prípade znevýhodnenia matky, ktorá práve porodila; [1:  	Rozhodnutie európskej ombudsmanky z 8. júla 2024 o spôsobe, akým Európsky úrad pre výber pracovníkov (EPSO) riešil sťažnosť týkajúcu sa problémov v súvislosti s testovaním na diaľku v rámci výberového konania EPSO/AST/151/22-3; rozhodnutie európskej ombudsmanky z 8. júla 2024 o tom, ako Európsky úrad pre výber pracovníkov (EPSO) riešil sťažnosť týkajúcu sa technických problémov vo výberovom konaní (EPSO/AST155/22 – Asistenti v oblasti prevádzkovej bezpečnosti); rozhodnutie európskej ombudsmanky z 8. júla 2024 o tom, ako Európsky úrad pre výber pracovníkov (EPSO) riešil sťažnosť týkajúcu sa nedostupnosti pracovníkov zodpovedných za dohľad počas testu na diaľku vo výberovom konaní pre zamestnancov EÚ EPSO/AD/398/2; rozhodnutie európskej ombudsmanky z 21. júna 2024 o tom, ako Európsky úrad pre výber pracovníkov (EPSO) riešil sťažnosť týkajúcu sa technických ťažkostí, ktoré sa vyskytli počas testovania na diaľku v súvislosti s výberovým konaním na program pre mladých odborníkov; rozhodnutie európskej ombudsmanky z 12. decembra 2024 o tom, ako Európsky úrad pre výber pracovníkov (EPSO) vylúčil uchádzača z výberového konania na zamestnancov EÚ (EPSO/AST/151/22).] 

I.	keďže ombudsmanka kritizovala úrad EPSO za jeho nepružnosť, protichodné pokyny, neodôvodnené rozhodnutia a zamietnutie platných sťažností, aj keď sa uchádzači riadili oficiálnymi usmerneniami pre nahlasovanie problémov;
J.	keďže ombudsmanka predložila úradu EPSO niekoľko návrhov[footnoteRef:2] na zlepšenie spôsobu vykonávania testov, napríklad aby mali uchádzači možnosť absolvovať testy vo fyzických testovacích centrách, poskytnutie jasných a komplexných informácií o tom, ako podať sťažnosť, a zlepšenie spôsobu vybavovania sťažností; [2:  	Rozhodnutie európskej ombudsmanky z 22. januára 2024 o vyšetrovaní z vlastného podnetu týkajúcom sa využívania testovania na diaľku Európskym úradom pre výber pracovníkov (EPSO) vo výberových konaniach na prijímanie úradníkov EÚ.] 

K.	keďže podľa osobitnej správy Európskeho dvora audítorov[footnoteRef:3] sa v rokoch 2019 až 2023 začalo o 35 % menej výberových konaní EPSO a v porovnaní s predchádzajúcimi piatimi rokmi bolo ukončených o 38 % menej výberových konaní EPSO, čo viedlo k zníženiu počtu uchádzačov, ktorí boli k dispozícii na prijatie do zamestnania, a následne k výraznému nárastu dočasných zamestnancov zamestnaných na trvalých pracovných miestach (192 % nárast v Komisii, 256 % v Rade a 89 % v Európskom parlamente); [3:  	Európsky dvor audítorov, osobitná správa 24/2024: Verejná služba EÚ – Flexibilný pracovnoprávny rámec, ktorý sa však dostatočne nevyužíva na zlepšenie riadenia pracovnej sily, 7. novembra 2024. ] 

L.	keďže čoraz častejšie využívanie dočasných zamestnancov spochybňuje záväzok inštitúcií EÚ zaistiť nezávislú verejnú službu EÚ, ktorá sa vyberá otvoreným spôsobom a na základe postupov prijímania zamestnancov, ktoré sú prístupné všetkým občanom EÚ prostredníctvom široko propagovaných verejných výberových konaní;
M.	keďže posledné výberové konanie pre všeobecných administrátorov sa konalo v roku 2019; keďže nové výberové konanie bolo už niekoľkokrát odložené;
N.	keďže Súdny dvor Európskej únie v roku 2023 rozhodol[footnoteRef:4], že obmedzenia úradu EPSO týkajúce sa výberu druhého jazyka v niektorých výberových konaniach boli nezákonné, pričom dospel k záveru, že Komisia nedostatočne odôvodnila obmedzenie možnosti výberu na angličtinu, francúzštinu a nemčinu, čím diskriminovala uchádzačov z členských štátov, v ktorých ani jeden z týchto jazykov nie je najrozšírenejší; [4:  	Rozsudok Súdneho dvora zo 16. februára 2023, Európska komisia/Talianska republika, C-623/20 P, ECLI:EU:C:2023:97.] 

O.	keďže verejná služba EÚ síce môže vyžadovať niekoľko pracovných jazykov, ale postupy prijímania zamestnancov by mali uchádzačom umožniť vybrať si jazykové kombinácie, ktoré im v rôznych fázach náboru najlepšie umožnia vyjadriť svoje schopnosti;
P.	keďže úrad EPSO zaviedol testovanie vo všetkých 24 úradných jazykoch EÚ a je zodpovedný za kvalitu a zrozumiteľnosť testovacích otázok vo všetkých jazykoch, v ktorých sa skúšky ponúkajú, avšak pretrvávajú rozdiely v kvalite testov v niektorých ponúkaných jazykoch;
Q.	keďže európsky dozorný úradník pre ochranu údajov vo svojej audítorskej správe z 25. apríla 2023 o testoch úradu EPSO monitorovaných na diaľku prostredníctvom externých poskytovateľov služieb dospel k záveru, že testovanie na diaľku zásadne mení spracúvanie osobných údajov vo verejných výberových konaniach a má zvýšený dopad na právo na súkromie a ochranu osobných údajov uchádzačov; keďže v správe sa odporúča, aby úrad EPSO pozastavil testovanie na diaľku a dôkladne posúdil jeho používanie, keďže nezmeral účinnosť testovania na diaľku v porovnaní s testovaním na mieste;
R.	keďže nesprávne fungovanie úradu EPSO vážne oslabuje dôveryhodnosť a poškodzuje dobré meno výberových konaní EÚ, čo vrhá zlé svetlo na celú verejnú službu EÚ;
S.	keďže pandémia ochorenia COVID-19 podnietila zmeny vo formátoch testovania úradu EPSO vrátane zavedenia testovania na diaľku, ale podľa rozhodnutia ombudsmanky z 22. januára 2024 sa tieto zmeny nevykonávali s primeraným dohľadom, technickou prípravou ani zodpovednosťou;
T.	keďže bezproblémovo zavedené testovanie na diaľku by mohlo mať významný pozitívny vplyv na možnosť prístupu k výberovým konaniam pre uchádzačov na celom svete, a to aj na odľahlých miestach, pretože by sa tak eliminovala potreba cestovať, a zároveň by malo ďalšie environmentálne prínosy;
U.	keďže spoliehanie sa na počítačové testovanie so zložitými opatreniami na zabezpečenie integrity systému môže znevýhodniť určité kategórie uchádzačov a zaviesť nové druhy diskriminácie vyplývajúce z rôznych úrovní počítačových zručností;
V.	keďže náborové postupy EÚ by mali byť prístupné všetkým občanom EÚ bez ohľadu na prípadné rozpočtové obmedzenia úradu EPSO;
W.	keďže mnohí uchádzači vyjadrili znepokojenie nad tým, že nemajú prístup k vhodným a spoľahlivým IT nástrojom a vybaveniu, vrátane poznámkového bloku a kalkulačky pri testoch na diaľku, a nad absenciou fyzických testovacích centier, ktoré by mohli zabezpečiť kontrolovanejšie, štandardizovanejšie a spravodlivejšie skúšobné prostredie; keďže digitálne nástroje, ak sú správne spravované, môžu zvýšiť prístupnosť, inkluzívnosť a udržateľnosť pri nábore, ale vyžadujú si spoľahlivú infraštruktúru, dohľad a podporu pre uchádzačov; keďže úrad EPSO by mal reagovať na všetky sťažnosti a následné správne odvolania;
X.	keďže obmedzenie výberových konaní EPSO a súbežný nárast počtu prijatých dočasných a zmluvných zamestnancov viedli k rastúcej neistote v inštitúciách EÚ, čo oslabuje model sociálneho a istého zamestnania, ktorý by EÚ mala stelesňovať; keďže nadmerné spoliehanie sa na súkromných dodávateľov v kľúčových verejných funkciách, ako je výber riadnych a stálych zamestnancov, môže oslabiť inštitucionálnu suverenitu a zodpovednosť;
Y.	keďže vplyv technických zlyhaní je nerovnomerný a postihuje najmä uchádzačov z okrajových regiónov alebo s menšími hospodárskymi zdrojmi, čo prehlbuje nerovnosti;
Z.	keďže v roku 2023 bolo niekoľko špecializovaných výberových konaní poznačených problémami, ako je zrušenie alebo opakovanie testov;
AA.	keďže mnohí uchádzači zaznamenali aj technické problémy s informačnými technológiami na novom jednotnom portáli pre uchádzačov úradu EPSO;
1.	dôrazne odsudzuje opakované technické, organizačné a procedurálne nedostatky vo fungovaní úradu EPSO za posledné dva roky, ktoré mali významný dopad na dôveru občanov a proces prijímania zamestnancov EÚ; je pevne presvedčený, že úrad EPSO by mal predovšetkým riešiť všetky svoje závažné nedostatky pri organizovaní výberových konaní, aby nedošlo k ďalšiemu vážnemu oslabeniu jeho zamýšľanej úlohy, ktorou je zaistiť pre inštitúcie EÚ služby úradníkov s najvyššou úrovňou schopností, efektívnosti a bezúhonnosti, ktorí majú byť prijatí na čo najširšom geografickom základe spomedzi štátnych príslušníkov členských štátov Únie;
2.	zdôrazňuje, že je naliehavo potrebné obnoviť integritu, transparentnosť, zodpovednosť a predvídateľnosť výberových konaní úradu EPSO, aby sa napravilo poškodené dobré meno inštitúcií EÚ, zabezpečilo riadne fungovanie verejnej služby EÚ a zaručilo rovnaké zaobchádzanie s uchádzačmi zo všetkých členských štátov;
3.	konštatuje, že uchádzači vynakladajú pri príprave na výberové konania a ich absolvovanie značné úsilie, čas a zdroje, často na úkor svojho pracovného a osobného života; vyjadruje znepokojenie nad negatívnym dopadom organizačných nedostatkov pri riadení výberových konaní EPSO na psychickú pohodu uchádzačov a ich finančnú a osobnú situáciu v dôsledku rôznych nedostatkov výberového konania, ako sú opakované zrušenia alebo nadmerné spoliehanie sa na digitálne technológie a riešenia umelej inteligencie bez riadneho ľudského dohľadu;
4.	vyzýva Komisiu, aby s prispením ombudsmanky a nezávislých odborníkov na digitálne testovanie vykonala dôkladné, transparentné a nezávislé posúdenie riadenia, systémov, outsourcingu a postupov úradu EPSO, najmä pokiaľ ide o vykonávanie testovania na diaľku, jeho technologickú uskutočniteľnosť, nadmerné spoliehanie sa na externých dodávateľov vrátane tých, ktorí využívajú platformy so servermi mimo EÚ, vybavovanie sťažností uchádzačov a komunikačné postupy, s cieľom riešiť príčiny nesprávneho úradného postupu úradu EPSO a obnoviť dôveru v postup Únie pri nábore zamestnancov;
5.	naliehavo vyzýva úrad EPSO, aby súbežne s testovaním na diaľku zaviedol testovanie na mieste v testovacích centrách certifikovaných úradom EPSO, ktoré by boli prístupné uchádzačom, aby tak uchádzačom poskytol možnosť vybrať si preferovaný spôsob testovania, čím by sa zabezpečili spravodlivé a jednotné testovacie podmienky, rovnaké príležitosti a inkluzívnosť; pripomína, že pri testoch organizovaných v testovacích centrách úradu EPSO v minulosti nedochádzalo k toľkým technickým problémom;
6.	naliehavo vyzýva úrad EPSO, aby preskúmal svoje testovacie metódy s cieľom zabezpečiť ich používateľskú ústretovosť a aby zaviedol systém, v ktorom budú digitálne technológie a umelá inteligencia v každom kroku procesu podliehať ľudskému dohľadu a overovaniu zo strany kompetentných zamestnancov; zdôrazňuje, že treba zaviesť systém založený na maximálnej transparentnosti a plnej zodpovednosti všetkých zamestnancov zapojených do výberového konania vrátane vedenia úradu EPSO; odmieta akýkoľvek pokus zveriť rozhodovanie, ktoré sa týka základných práv uchádzačov, automatizovaným systémom, pretože za tieto rozhodnutia musia i naďalej niesť zodpovednosť kvalifikovaní úradníci podliehajúci demokratickej kontrole;
7.	zdôrazňuje, že úrad EPSO je zodpovedný za kvalitu a zrozumiteľnosť textu vo všetkých 24 jazykoch, v ktorých sú testy k dispozícii, a že musí v tejto oblasti urýchlene riešiť nedostatky; dôrazne odsudzuje nedostatočnú kvalitu a nejednotnosť ústnych skúšok v druhom jazyku, ktoré sa konajú v iných úradných jazykoch EÚ než v angličtine alebo francúzštine, pričom zdôrazňuje, že táto prax štrukturálne znevýhodňuje uchádzačov, ktorí si zvolia iné úradné jazyky EÚ než angličtinu alebo francúzštinu, a oslabuje viacjazyčnosť, rovnaké zaobchádzanie a spravodlivosť v postupoch EÚ pre nábor zamestnancov;
8.	kritizuje súčasný systém skúšok, v rámci ktorého musia byť uchádzači najprv vyhodnotení prostredníctvom počítačového testu, a až potom môžu preukázať znalosti špecifické pre danú oblasť, pričom hrozí, že uchádzači kvalifikovaní na určité pozície nepostúpia ďalej;
9.	vyzýva úrad EPSO, aby osobám so zdravotným postihnutím, vrátane osôb s poruchami učenia a neurodiverzitou, zabezpečil rovnaký prístup k testovaniu a náborovým postupom, ktorý by bol prispôsobený ich osobitným potrebám, a to s konečným cieľom zabrániť akejkoľvek forme diskriminácie alebo znevýhodnenia a zaistiť osobám so zdravotným postihnutím skutočný prístup k verejným službám EÚ; konštatuje, že úrad EPSO sa zaviazal zabezpečiť primerané úpravy pre uchádzačov s osobitnými potrebami vzhľadom na ich zdravotné postihnutie alebo zdravotný stav, a zdôrazňuje, že proces hodnotenia musí byť transparentný a musí podliehať odvolaciemu konaniu;
10.	vyzýva úrad EPSO, aby využíval systematické anonymné prieskumy po testovaní prostredníctvom platformy zabezpečenej EÚ a štruktúrovaných konzultácií a s ich pomocou neustále zlepšoval výberové konania a riešil opakujúce sa problémy; vyzýva úrad EPSO, aby do svojej výročnej správy zahrnul analýzu tejto spätnej väzby spolu s ročnými štatistickými údajmi o počte prihlášok, počte prijatých uchádzačov a miere úspešnosti rozčlenenej podľa krajín s cieľom identifikovať a napraviť nerovnováhu;
11.	odporúča, aby sa kontaktné miesto úradu EPSO posilnilo o viacjazyčné kapacity a rozšírenú dostupnosť, aby mohlo uchádzačom pomáhať vlastnými prostriedkami a v reálnom čase počas testov aj po nich, a to s osobitným zameraním na prístupnosť a začlenenie;
12.	berie na vedomie politiku EPSO týkajúcu sa riešenia sťažností uchádzačov v súvislosti s testovaním, ktorá slúži na objasnenie toho, ako úrad EPSO rieši sťažnosti; vyzýva úrad EPSO, aby zlepšil túto politiku a snažil sa vypracovať a vykonávať chartu práv uchádzačov, v ktorej by sa jasne stanovili práva, povinnosti, postupy podávania sťažností a mechanizmy nápravy týkajúce sa všetkých fáz a aspektov výberových konaní vrátane záväzku reagovať na sťažnosti čo najrýchlejšie, transparentne a ústretovo voči uchádzačom, vrátane možnosti preskúmania nezávislým odvolacím orgánom; zdôrazňuje, že treba zaviesť inkluzívne, prístupné a rýchle postupy podávania sťažností a odvolaní s viacjazyčnými kapacitami, ktoré by uchádzačom pomáhali v reálnom čase a bez potreby využitia externých dodávateľov, a to aj v situáciách, keď sa uchádzači stretávajú s odmietnutím alebo prekážkami krátko pred začiatkom testovania alebo počas neho z dôvodov, ktoré by mohli zahŕňať overovanie totožnosti založené na umelej inteligencii alebo problémy spojené s prostredím, v ktorom sa uchádzači nachádzajú v režime na diaľku;
13.	vyzýva úrad EPSO, aby vypracoval transparentnú a komplexnú komunikačnú politiku vrátane jasného a spoľahlivého harmonogramu výberových konaní pre každú fázu a proaktívneho informovania o zmenách harmonogramu, technických incidentoch a nápravných opatreniach prostredníctvom viacerých oficiálnych kanálov; s nespokojnosťou konštatuje, že neexistuje žiadny štandardný harmonogram pre oznamovanie výsledkov skúšok uchádzačom;
14.	vyzýva vedenie úradu EPSO, aby včas a zmysluplne konzultovalo so správnou radou úradu EPSO a aby nadviazalo účinnejší a priamy dialóg s orgánmi zastupujúcimi zamestnancov v inštitúciách EÚ a konzultovalo s nimi možné zlepšenia v celkovom výberovom procese s osobitným zameraním na testovanie a komunikáciu s uchádzačmi;
15.	vyzýva úrad EPSO, aby zabezpečil transparentnosť kritérií používaných pri užšom výbere uchádzačov pozvaných na testy v rámci výberových konaní CAST (nástroj na výber zmluvných zamestnancov); vyzýva úrad EPSO, aby na svojom webovom sídle s dostatočným predstihom jasne informoval o nadchádzajúcich termínoch testov v rámci CAST;
16.	konštatuje, že súkromné spoločnosti ponúkajú uchádzačom prípravné kurzy na výberové konania EPSO, za ktoré uchádzači platia prehnané sumy, pretože úrad EPSO neposkytuje dostatočné simulačné testy a cvičné otázky; nabáda úrad EPSO, aby investoval do lepších simulačných nástrojov pred testovaním a do cvičných platforiem, aby sa uchádzači mohli oboznámiť so systémom a nemali obavy z technickej stránky testov; zdôrazňuje, že treba poskytnúť jasnejšie vysvetlenie toho, ako sa testy a cvičenia vyhodnocujú;
17.	nabáda Výbor pre kontrolu rozpočtu, aby pri hodnotení pre udelenie absolutória Komisii za plnenie rozpočtu v príslušnom roku priebežne monitoroval technické, organizačné a procedurálne nedostatky vo fungovaní úradu EPSO, ktoré boli uvedené v tomto uznesení;
18.	odporúča, aby zamestnanci úradu EPSO a osoby zodpovedné za dohľad pri testoch absolvovali pravidelné školenia s cieľom zabezpečiť konzistentné postupy zohľadňujúce potreby uchádzačov vo všetkých fázach výberových cyklov; vyjadruje poľutovanie nad používaním štandardných odpovedí na konkrétne sťažnosti a otázky vznesené uchádzačmi; dôrazne odsudzuje prax používania štandardných vyhlásení na konečné posúdenie profilov uchádzačov, ak sa dospelo k záveru, že nespĺňajú osobitné požiadavky;
19.	žiada Komisiu, aby navrhla vhodné a spravodlivé riešenia pre uchádzačov, ktorí boli priamo zasiahnutí zrušením testov, problémami s informačnými technológiami alebo procedurálnymi oneskoreniami, ako sú napríklad flexibilné a rýchle možnosti opakovania testov;
20.	domnieva sa, že rastúca závislosť od dočasných zamestnancov a krátkodobých zmlúv v inštitúciách EÚ je tiež priamym dôsledkom neefektívnosti úradu EPSO a mohla by oslabiť potrebnú stabilitu a kvalitu zamestnania vo verejných službách EÚ; požaduje naliehavé opatrenia, ktoré by zvrátili tento trend a zaistili dôstojné a isté pracovné podmienky;
21.	vyzýva Komisiu, aby do šiestich mesiacov od prijatia tohto uznesenia podala Európskemu parlamentu správu o vykonávaní požadovaných reforiem vrátane referenčných hodnôt a ukazovateľov výkonnosti;
22.	poveruje svoju predsedníčku, aby postúpila toto uznesenie Komisii, Rade, európskemu ombudsmanovi a Európskemu úradu pre výber pracovníkov.

